text:
“A sa tiko ga kei ira na yalododonu na Nona vosa vuni.” (Vosa Vakaibalebale 3:32)
“Toro voleka yani vua na Kalou, ka na toro voleka mai vei kemudou ko Koya.” (Jemesa 4:8)
Ko na rawa ga ni volekata sara na Kalou kevaka ko digitaka mo volekati Koya.
Me vaka ga na nomu veitokani kei ira na nomu icaba, e gadrevi mo cakacakataka na nomu veitokani kei na Kalou. Ena sega ni yaco vakacalaka. Ena taura na nomu gagadre, nomu gauna, kei na nomu sasaga. Kevaka ko vinakata me titobu ka vakaibalebale na nomu veitokani kei Koya, e dodonu mo vulica mo wasea Vua na veitiki kece ni nomu bula, mo vakararavi ka vakabauti Koya kevaka e gadrevi iko mo qarava e dua na itavi, mo vulica mo lomana na ka e lomana, ka mo gadreva vakalevu cake na Nona veitokani mai na veika tale eso.
E dodonu me’u digitaka me’u dina vua na Kalou. Na imatai ni kalawa ni noda vinakata na veitokani vakavoleka kei na Kalou, sa i koya na noda solia Vua na noda dina taucoko – na noda vakatusa Vua na noda malumalumu kei na noda nanuma kecega. E sega ni namaka na Kalou me sa taucoko tu na nomu bula vakayalo, ia e dua na ka e gadreva taumada vei iko, oya na nomu tevuka e matana na nomu bula taucoko, kei na nomu vosa vakadodonu. E sega ni dua vei ira na itokani ni Kalou ena iVola Tabu, e a taucoko tu na nona bula vakayalo. Ke a gadrevi na taucoko ni bula vakayalo me da rawa ni veitokani voleka kina kei na Kalou, ke sa na sega ga ni rawa ni da wili me Nona itokani. Sa vinaka ga, ena vuku ni loloma ni Kalou, ni ko Jisu e “nodra i tau era kumuna na i vakacavacava, kei ira na tamata i valavala ca,” (Maciu 11:19).
Ena iVola Tabu, ko ira na itokani ni Kalou era a dau kaya vakadodonu na lomadra, ka ra dau kudru vakawasoma, ra dau veibeitaki vei Koya, ka dau vosa lesu Vua. Ia, na Kalou e sega ni cudruvi ira ena nodra vosa vakadodonu, ka dau vakavuqa na Nona vakauqeti ira me ra vosa vakadodonu.
E a vakatarai Eparama na Kalou me tarogi Koya lesu ka me bolea na Nona via vakarusai Sotoma. E a veileti vua na Kalou ko Eparama ka vakataroga se na iwiliwili cava ni tamata yalododonu e gadreva, me rawa ni vakasuka kina na Nona cudruva na koro oya, ka qai vakauqeta na Kalou me vakalailaitaka sobu mai na limasagavulu ki na tini na tamata yalododonu.
E a vakatudaliga na Kalou ena vuqa na veibeitaki nei Tevita ni kaya ni sega ni dodonu na Nona vakatulewa, se Nona sega ni dina ki na ka e yalataka, kei na Nona dau yali mai na kedra maliwa na Isireli ena gauna ra gadrevi Koya kina. E a sega ni vakamatei Jeremaia na Kalou ena gauna e a beitaki Koya kina na parofita oqo ni lawakitaki koya. E a vakatarai Jope na Kalou me vakayatuyatutaka na nona rarawa ena gauna e a sotava tiko kina na dredre. E muri, e a qai totaki koya na Kalou ena nona vosa vakadodonu, ka cudruvi ratou na nona itokani ni sega ni dodonu na yalodratou ena veika e ratou a kaya. E a kaya vei ratou na Kalou, “Sa waqa na noqu cudru vei iko (Elifasi), vei rau tale ga na wekamu ruarua; ni dou sa sega ni vosataki au vakadodonu, me vakataki Jope na noqu tamata, ni’u na goleva na matana,” (Jope 42:7-8).
Ena dua na ivakaraitaki veivakurabuitaki ni veitokani voleka (Lako Yani 33:1-17), e a vosataka vakadodonu na Kalou na Nona vakasisila ena nodra talaidredre na Isireli. E a kaya vei Mosese na Kalou ni na vakayacora na Nona yalayala me solia vei ira na vanua yalataki, ia ena bese ni qai cavuta tale e dua na ikalawa vata kei ira ena nodra ilakolako ki kea. E a sa sinai na Nona kato ni rarawa, ka sa vakaraitaka kece vei Mosese na Lomana.
Ia ko Mosese, ni vosa tiko ena dela ni nona veitokani kei na Kalou, e a qai vosa sara vakadodonu ka kaya, “Raica, kemuni sa kaya vei au, ‘Mo kauti ira cake na tamata oqo’; ia kemuni sa sega ni vakatakila vei au se ko cei kemuni na talai keirau vata……. Kevaka kemuni sa lomani au, mo ni vakatakila mai vei au na nomuni valavala……mo ni nanuma talega ni sa nomuni tamata na matanitu oqo. Kevaka ko ni sa sega ni lako, mo ni kakua ni kauti keimami cake tani eke. Ia ka cava na ka ena kilai kina eke ni kemuni sa lomani au kei ira nomuni tamata? E sega li ni ka ga oqo, ni kemuni sa lako kei keimami? A sa kaya vei Mosese ko Jiova, ‘Au na cakava tale ga na ka oqo ko sa vosa kina: ni’u sa lomani iko, ka’u sa kila talega na yacamu,’” (Lako Yani 33:12-17).
E rawa beka vua na Kalou me ciqoma na vosa vakadodonu vakaoqo mai vei iko? Io, baleta na veitokani dina e yavutaki ena veivosaki vakadodonu. E dina beka ena noda nanuma vakatamata, ni rawa ni vakatokai oya me siosio se viavialevu, ia na Kalou e raica oya me veivosaki ka yavutaki ena dina. Na Kalou e vakatudaliga ki na nodra vosa vakadodonu (ka lako mai utodra) na Nona itokani, ia e sega ni kauwai o Koya ki na vakatutusa ka sa vaka ga na wiligusu ka sega ni lako mai na vu ni yalo. Kevaka ko via veitokani kei na Kalou, mo vosa vakadodonu ka vakaraitaka Vua na ka dina ka tu e lomamu, ka sega ni ka ga ko nanuma ni na via rogoca.
Ena gadrevi talega mo vakatusa Vua eso na ka ko rarawataki Koya tu kina, ena vuku ni so beka na dredre ko sotava ka ko nanuma ni a sega ni rogoca na nomu kerekere ni veivuke. Me yacova na gauna eda sa matua kina vakayalo me da kila ni Kalou e vakayagataka na veika kece me basika kina na vinaka ena noda bula, eda na katona tu ga eso na noda rarawataki Koya ena vuku beka ni keda irairai, se na vanua eda sucu mai kina, se na noda masu ka sega ni rogoci, se na mavoa ni yaloda, se na veika eso eda via veisautaka kevaka eda a kalou koi keda. E vuqa era dau beitaka na Kalou ena mavoa ka ra vakavuna na tani. Oqo e vakatubura na ka e vakatoka ko William Backus me “noda veisei vuni kei na Kalou”.
Na yaloca ka da dau katona tu sa ilatilati levu duadua ka dau latia na noda veitokani kei na Kalou: Na cava me’u vinakata kina na veitokani kei na Kalou kevaka e a vakatara me yaco vei au na dredre oqo? Na kena iwali sa i koya na noda kila, ni Kalou ena cakava ga na veika me na basika kina na vinaka ena noda bula, ka so na gauna ena dredre na noda ciqoma na dina oqo ni da sota kaya na rarawa se na vutugu. Ia ena nomu sereka na yaloca ko katona tu kei na nomu vakatusa kece na veika e tu e lomamu, e sa imatai ni kalawa oya ki na nomu vakabulai mai na leqa oqo. Me vaka era cakava e vuqa na tamata ena iVola Tabu, mo vakaraitaka vakadodonu vua na Kalou na veika e tu e lomamu. (Jope 7:17-21, Same 83:13-18, Jeremaia 20:7, Ruci 1:20).
Ena Nona via vakavulici keda ena vosa vakadodonu, e a solia kina vei keda na Kalou na ivola ni Same – na ivola ni veivakacaucautaki ka vutucoqa tu ena vakatutusa, na vakatitiqa, na nuiqawaqawa, na katoni ni yaloca, kei na titobu ni vakacabo masu; ka veimaliwai vata kaya na vakavinavinaka, na vakacaucau, kei na vakatutusa ni vakabauta. Na veimataqali kece ni itovo ni yalo kei na bula, e sa vakamatatataki tu ena ivola ni Same. Ni ko wilika na vakatutusa kei na tukuniyalo nei Tevita kei ira na so tale, mo kila ni oqo na itovo ni qaravi Kalou e gadreva vei iko na Kalou – oya mo kua tale ni vunitaka e dua na ka mai Vua. Ko na rawa ni masu vakataki Tevita ka kaya, “Au a sova e matana na noqu tagi; au a vakatakila e matana na noqu rarawa. Ni sa luvu e lomaqu na yaloqu,” (Same 142:2-3).
E dua na ka e veivakayaloqaqataki, oya, ena noda kila ni ko ira kece na itokani voleka ni Kalou – Mosese, Tevita, Eparama, Jope, kei ira na so tale – era dau vakila tale ga na vakatitiqa ena so na gauna. Ia, era sega ni ubia na vakatitiqa oya ena wiligusu ka sega ni vakaibalebale, ka ra tukuna ga vakadodonu vua na Kalou. Na noda vakaraitaka vakadodonu Vua na noda vakatitiqa, sa imatai ni kalawa ki na dua tale na ivakatagedegede e cake ena noda veitokani voleka kei na Kalou.
Sa dodonu me’u digitaka me’u talairawarawa vua na Kalou ena yalo vakabauta. Ena veigauna kece ko vakararavi kina ki na Nona veiliutaki ka talairawarawa ki na Nona ivakaro, kevaka mada ga e sega ni matata vei iko na ibalebale ni vakaro oya, ko sa vaqaqacotaka tiko na nomu veitokani kei na Kalou. Eda sega soti beka ni dau veidutaitaka vata na talairawarawa kei na veitokani, ka ni vosa oqo na “talairawarawa”, e dau vakayagataki ga vakavuqa me baleta na noda veimaliwai kei ira na noda itubutubu, se noda turaga, se dua ka vakaitutu e delada, ka sega soti ni dau tukuni me baleta na noda veimaliwai kei ira na noda itokani. Ia, e a vakamatatataka sara ko Jisu, ni sa itakele ni noda veitokani voleka kei na Kalou na talairawarawa. E kaya ko Jisu, “Dou sa wekaqu, kevaka dou sa kitaka na ka kecega ka’u sa vakarota vei kemudou,” (Joni 15:14).
Ena iwase ni ivola eda sa sivia, au a dusia kina ni vosa “wekaqu” ka a vakayagataka ko Jisu me baleta na noda veitokani kei Koya, e rawa ni vakayagataki tale ga me vakamacalataki kina na veimaliwai ni dua na tui kei ira na nona ilawalawa daunivakasala. E dina ni veivolekati sara na veitokani vakaoqo, ia era se okati tiko ga na daunivakasala oqo me ra lewenivanua, ka vauci ira tale ga na nona lawa na tui. E vakakina na noda veitokani kei na Kalou: eda Nona itokani, ia eda sega ni wili me da veta vata kei Koya. E noda iliuliu dau veikauwaitaki na Kalou, ka da muri Koya ena yalo e vakarorogo.
Eda talairawarawa vua na Kalou, sega ni baleta ni sa noda itavi, se, ena noda rere, se, ni da vakasaurarataki, ia e baleta ga na noda lomani Koya, ka da vakararavi Vua ena noda vakabauta ni kila na veika e vinaka ena vukuda. Eda via muri Koya ena noda vakavinavinaka kei na marau ena vuku ni veika kece e sa cakava ena vukuda. Ena noda muri Koya vakayalodina, e sa qai vakatitobutaki kina na noda veitokani.
Era dau nanuma na tamata tawa vakabauta ni da muri Jisu ko keda eda lotu, baleta ni sa noda itavi, se baleta na noda yalo beitaki, se na noda rerevaka na itotogi, ia oqo e veibasai sara kei na ka dina. Baleta ni da sa vosoti ka da sa sereki, eda sa talairawarawa ena vuku ni noda loloma – ka sa kauta mai na marau levu na noda talairawarawa! E a kaya ko Jisu, “Me vaka sa lomani au ko Tamaqu, au sa lomani kemudou vaka talega kina: dou tiko ga e na noqu loloma. Kevaka dou sa talairawarawa ki na noqu vunau, dou na tiko ga ena noqu loloma; me vaka ka’u sa talairawarawa ki na vunau nei Tamaqu, ka tiko ga ena Nona loloma. Au sa vosataka na veika oqo vei kemudou, me’u sa marau tiko ga ena vukumudou; ka me sinai na nomudou marau,” (Joni 15:9-11).
Me da kila vinaka ni gadrevi keda ko Jisu me da cakava talega na ka e a cakava ena vuku i Tamana. Na Nona veitokani kei Tamana, sa idusidusi vei keda ena noda veitokani kei Koya. E a vakayacora ko Jisu na veika e kerea vua ko Tamana – ka a cakava ena dela ni loloma.
Na loloma dina e sega ni moce se vakawelewele tu; ia e yavala ka cakacaka. Ni vakaroti keda ko Jisu me da lomani ira na tamata, vukei ira na dravudravua, wasea na noda iyau, bula ena yalosavasava, veivosoti, ka vakalotutaki ira na tamata, na noda loloma ena yavalati keda me da cakava sara na ka e vinakata vei keda.
Eda dau bolei vakavuqa me da qarava na itavi lelevu ena vukuna na Kalou. Ia, na Kalou e marautaka cake vakalevu ni da cakava na veika lalai ena noda talairawarawa Vua. Ena sega beka ni dua tale ena raica na ka lalai ko cakava, ia na Kalou e dikeva kece tiko ka ciqoma me nomu vakarokoroko Vua.
Era dau basika vakavudua sara na itavi lelevu ena noda bula, ia na itavi lalai e tu wavoliti keda ena veisiga. Na veika lalai mada ga me vaka na noda tukuna na ka dina, se na noda caka vinaka vei ira na tani, se na noda veivakayaloqaqataki vei ira na tamata, e solia na marau vua na Kalou. Na noda talairawarawa Vua ena veika lalai e bibi cake vua na Kalou mai na masu, vakacaucau kei na solika. E kaya vei keda na iVola Tabu, “Sa vinakata li ko Jiova na i soro kama kei nai madrali, me vaka sa vinakata ko koya na talairawarawa ki na vosa i Jiova? Raica, sa vinaka na talairawarawa, ka ca nai soro,” (1 Samuela 15:22).
E a tekivuna ko Jisu na Nona veiqaravi ni sa yabaki tolusagavulu, ena nona papitaisotaki Koya ko Joni. Ena siga oya, e a rogo mai lomalagi na domo ni Kalou ni kaya, “O koya oqo na noqu Gone ni toko, au sa dau vinakata vakalevu,” (Maciu 3:17). Kevaka eda taroga mada se na cava e a cakava tiko ko Jisu ena loma ni tolusagavulu na yabaki oya, ka vakavuna me taleitaki Koya kina vakalevu na Kalou? Na iVola Tabu e sega ni vakaraitaka e dua na ka me baleta na veiyabaki vuni oya, vakavo ga e dua na iyatu vosa ena Luke 2:51, ka kaya, “A sa lako sobu vata kei rau ko koya, a sa yaco ki Nasareci, a sa talairawarawa vei rau,” (Luke 2:51). Na iyatu vosa lekaleka oqo, e sa vakamatatataka vei keda na itovo ni bula nei Jisu ena loma ni tolusagavulu na yabaki oya, o koya e sa rui taleitaki koya kina ko Tamana!
E dodonu me’u digitaka me’u lomana na veika e lomana na Kalou. Oqo na nodra itovo na veitokani; era kauwaitaka na veika e bibi vei ira na nodra itokani. Ena kena torocake tiko na nomudrau veitokani kei na Kalou, ena torocake vakakina na nomu kauwaitaka na veika e kauwaitaka ko Koya, ka ko na vakalolokutaka na veika e vakalolokutaka, ka marautaka na veika e marautaka.
Ko Paula e dua na ivakaraitaki vinaka ni ka oqo. Na ituvatuva ni Kalou, sa nona ituvatuva tale ga, kei na veika e yalogu kina na Kalou, e veika tale ga sa yalogu kina ko Paula: “Ni’u sa lomani kemudou sara me vaka na loloma ni Kalou,” (2 Korinica 11:2). Ko Tevita talega, e a kaya, “Ni sa kani au sara na loloma katakata ki na nomuni vale; ka sa tau vei au na nodra vosa ca ko ira era sa vosa-vakacacataki kemuni,” (Same 69:9).
Na cava sara mada e kauwaitaka vakalevu duadua na Kalou? Na nodra vakabulai na Nona tamata. E gadreva na Kalou me ra suka kece mai na luvena era se yali tu. Oya na vuna ka a lako mai kina ki vuravura ko Jisu. Na ka e bibi duadua vua na Kalou, oya, na Nona a mai mate na Luvena. Na ikarua ni ka e bibi Vua, oya, na nodra lako yani ko ira na luvena me ra wasea vei ira na tamata na itukutuku ni mate nei Jisu. Kevaka ko gadreva mo drau veitokani voleka kei na Kalou, sa dodonu mo kauwaitaki ira na tamata kece ka ra bula wavoliti iko, ka ni sa lomani ira tale ga na Kalou. Ko ira na itokani ni Kalou, era na tukuna vei ira na nodra itokani na itukutuku me baleta na Kalou levu oqo.
E dodonu me’u gadreva vakalevu cake na veitokani kei na Kalou, mai na veika kece tale. Na ivola ni Same, e sinai vutuvutu tu ena ivakaraitaki ni gagadre oqo. Ko Tevita e a gadreva matua cake sara me kilai Jiova, ka lailai na nona gadreva na veika kece tale. E a vakayagataka vakawasoma na veivosa me vaka na “guta e na yaloqu taucoko,” “karamaca” kei na “viakana”. E a gadrevi Jiova ena yalona taucoko. E kaya ko Tevita, “E dua na ka ka’u sa gadreva vei Jiova, oqori ga ka’u na segata tiko; Me’u tiko ena vale i Jiova ena veisiga kecega ni noqu bula. Me’u vakaraica na lagilagi i Jiova, ka vakatarotaro tiko ena Nona vale ni soro,” (Same 27:4). Ena dua tale na Same, e kaya ko Tevita, “Ni sa vinaka na Nomuni loloma ka ca na bula,” (Same 63:3).
Ena nona a rui gadreva vakatitobu ko Jekope me vakalougatataki koya na Kalou, e a veimulomulo kina kei Koya ena bogi taucoko ka kaya Vua, “Au na sega ni laivi iko, kevaka ko sa sega ni vosa vakalougatataki au mada,” (Vakatekivu 32:26). Na tikina e veivakurabuitaki ena italanoa oqo, ni Kalou, o Koya ka sega ni yalani rawa na Nona kaukauwa, e a vakatara me qaqa ko Jekope ena nodrau veibo! Ena sega ni cudruvi keda na Kalou kevaka eda veimulomulo kei Koya, baleta na veibo e kauti keda vata vakavoleka, ka da na volekati Koya sara yani! Na veibo talega e gadrevi me da solia taucoko kina na yaloda kei na noda kaukauwa, ka sa i koya sara ga oqo na ka e taleitaka na Kalou vei keda: na yaloda taucoko kei na noda kaukauwa kecega.
Ko Paula, e dua talega ka a karamaca tu ena nona gadreva na veitokani kei na Kalou. E sega tale ni dua na ka e a bibi vua; sa imatai ka iotioti talega ni gagadre ni nona bula na Kalou. Oqo na vuna e a rui cecere kina na ivakarau ni Nona vakayagataki koya na Kalou. Na iVola Tabu, e kaya, “Me’u kilai Koya kei na kaukauwa ni Nona tucake tale mai na mate, ka me keirau veitokani vata kaya ena ka rarawa, me’u vakatauvatani kaya ena Nona mate,” (Filipai 3:10).
Oqo na kena dina – eda sa volekata ga na Kalou ena kena voleka duadua eda digitaka. Na veitokani voleka kei Koya e sa ka ni noda digidigi, ka sega ni ka ni vakacalaka. O keda me da digitaka me da vakasaqara na veitokani voleka oya. Ko sa vinakata dina li – ena yalomu taucoko? Na cava na kena bibi vei iko, se na isau cava ko na sauma mo taukena kina? Kevaka sa bibi dina vei iko na veitokani voleka kei na Kalou, ko sa tu vakarau beka mo vulica na itovo kei na ivakarau ni bula e gadrevi kina?
Ko a dau guta beka na Kalou ena veigauna sa oti, ka sa vaka e batabata mai ena gauna oqo? Oya talega na leqa era a sota kaya na tamata lotu e Efeso – ni ra sa biuta na nodra imatai ni dodomo. Kevaka ko sa vakalaiva tu mai me batabata na nomudrau veitokani, mo kakua ni kurabui kevaka e vakatara na Kalou mo sotava na dredre ena nomu bula.
Na dredre sa i koya na bukadogo ni gumatua – e dau vakawaqaca na buka katakata e lomada me da veisau rawa kina. E kaya ko C.S.Lewis, “Na dredre, sa iyaya ni kakaburaki (megaphone) ni Kalou. Oya na sala e dau muria na Kalou me vakayadrata kina na yalo e sa sosovu tiko. Na dredre ko sotava e sega ni ka ni veivakatotogitaki mai vua na Kalou; ia e iyaya ni veivakayadrati mai vua e dua na Kalou yalololoma. E sega ni cudruvi iko na Kalou; ia e vakatara ga me yaco vei iko na dredre me rawa ni ko vuki Vua, me tomani tale na nomudrau veitokani. Ia, e tiko e dua na sala ka rawarawa cake mo vakacaudretaka tale kina na nomu guta na Kalou: mo tekivu kerea Vua me solia vei iko na yalogu oya, ka ia tiko ga ena kerekere me yacova ni sa nomu. Masutaka na masu oqo ena loma ni siga taucoko: “I Jisu, au sa gadreva vakalevu cake, mai na veika kece, me daru veitokani vakavoleka sara. E a kaya na Kalou vei ira na Isireli ka ra a bobula tu mai Papiloni, “Ia, dou na golevi au sara mai na vu ni lomamudou,” (Jeremaia 29:13).
NA NOMU VEITOKANI DREDRE TAUDUA
Sa sega ni dua na ka – sega tale ni dua na ka – me bibi cake mai na noda vakaveiwekanitaki keda vua na Kalou. Na veitokani oqo ena ia tiko ka tawa mudu. A kaya vei Timoci ko Paula, “Ni ra sa kaya e so era sa vakadinata, a ra sa cala e na vakabauta,” (1 Timoci 6:21). E yali tiko beka mai na nomu bula na ka bibi duadua ena bula oqo? Ia, ko na rawa ni vakavinakataka na leqa oqori. Mo nanuma dei sara, ni sa nomu na digidigi. Ko na volekata ga na Kalou ena kena voleka duadua, kevaka ko cakava na digidigi e gadrevi.
KA 12 NI SIGA
VAKANANUMA VOLI NA INAKI NI NOQU BULA
Tikina me Vakananumi: Au sa voleka vua na Kalou ena kena voleka duadua au digitaka.
Tikina Koula: “Toro voleka yani vua na Kalou, ka na toro voleka mai vei kemudou ko koya.” (Jemesa 4:8)
Taro mo Taroga: Na digidigi cava me‘u cakava nikua me‘u toro voleka rawa kina vua na Kalou?


c: text/html

text:
-
Recent Posts
Recent Comments
Archives
Categories
Meta
Tag Archives: Bula Tawamudu
Bula!
Ni bula vinaka mai! E ka ni marau na nomuni veisiko mai ki na website oqo. Sa noqu masu ni na tasereki vei kemuni na ibalebale ni veika e volai tu ena ivola oqo, ka na vakararamataki na noda raica … Continue reading
Wase 14 – Ni Dau Yawa vei Keda Na Kalou
“Ia, ka’u na waraki Jiova, ko koya sa tabonaka na matana mai na mataqali i Jekope, ka’u na waraki koya tiko.” (Aisea 8:17) Sa bula tiko na Kalou, ka na sega ni veisautaka na dina oqo na nomu nanuma kina. … Continue reading
Posted in Fijian books, Fijian Christianity, Fijian language Tagged Bula Tawamudu, Dravuisiga, Kalou Dauloloma, Kalou Kaukauwa, Kalou Yalovinaka, Luve ni Kalou, Mate ko Jisu, Mate nei Jisu, Matua Vakayalo, Na Nona Dra, Na Yaca i Jiova, Na Yalo Tabu, Ni Dau Yawa Vei Keda na Kalou, Noqu Kalou, Qarava na Kalou, Sa Kauta Tani ko Jiova, Sa Solia ko Jiova, Talairawarawa, Vakabauta na Kalou, Vakacaucautaki Koya, Vakararavi, Vakarokorokotaki Koya, Vakatitiqa, Vakatovolei iko na Kalou, Veitokani kei na Kalou, Vosa Vuni ni Kalou, Waraki Jiova Leave a comment

robotstxt: allowed

filter: keep


text:
Ni bula vinaka mai!
E ka ni marau na nomuni veisiko mai ki na website oqo.
Sa noqu masu ni na tasereki vei kemuni na ibalebale ni veika e volai tu ena ivola oqo, ka na vakararamataki na noda raica na bula kei na vuravura eda bula kina.
Oqo na ivakadewa ni dua na ivola kilai levu ka sa voli ka wiliki e na kena milioni e vuravura raraba. Au a vola na ivakadewa oqo me vukei keda na kawa itaukei e Viti, ka vakakina vei ira na noda era sa vakaitikotiko e veiyasa ivuravura.
Au gadreva me’u vakauqeti kemuni, mo ni veisoliyaka na website oqo vei ira na wekamuni kei ira na nomuni itokani, me ra vakaivotavota talega e na veivakavuvuli yaga e kunei kina. Ke dua na iloloma uasivi duadua eda via solia vei ira na wekada, sa ikoya ga na kila-ka me da rawata kina na bula tawamudu.
Oqo na link ko ni rawa ni vakauta vei ira na wekamuni kei ira na nomuni tokani:
http://nainakivuni.com
Au vakavinavinaka vei rau na turaga veiwatini, ko Rev Dr Jovili Meo kei Radini Talatala Lisa Meo ena nodrau i vakasala kei na veivuke ena kena vakadewataki na ivola oqo.
Me vakalougatataki kemuni na Tamada sa cecere sara!
Ko I. Q. Varea
Malevani 2011
___________________________________________________________
Ni qai sikova talega na websites oqo:
Na Kaukauwa Vuni Ka Tu e na Dra
Ellen G White – E Parofita Dina Beka?
Sarava na iyaloyalo yavala kei Jisu e na Vosa VakaViti


text:
-
Recent Posts
Recent Comments
Archives
Categories
Meta
Tag Archives: Na Valenilotu
Wase 3: Na Cava e Vakatulewataka tu na Nomu Bula?
“Au a nanuma tale na oca kecega, kei na cakacaka dodonu kecega, ni sai koya oqo sa vuvutaki kina e dua na tamata maivua na kai nona.” (Dauvunau 4:4) “Na tamata ka sega na inaki ena nona bula, sa vaka … Continue reading
Posted in Fijian books, Fijian Christianity, Fijian language Tagged Bula Sautu, Bulataka na Bula E Vakainaki, Daunisame, Gadreva na Veisereki, iValavala Ca, Jisu Karisito, Lotu Vakarisito, Maucokona ni Bula, Na Bula Tawamudu, Na Cava e Vakatulewataka tu na Nomu Bula?, Na iNaki ni Kalou, Na iYau Vakavuravura, Na nodra Bula, Na Nomu Bula, Na Valenilotu, Na Veisau Veivakurabuitaki, Nanuma Cala, Rekirekitaki Waqa Vou, Sa Kalougata, Sa Tiko Vata na Rere kei na Yaluma, Tiko Sese e Vuravura, Vakalomavinakataka na Tamata, Vakamatea na Tamata Lialia, Vakasaqara na Vakacegu, Veidokai, VEidroyaki, Veika Dredre, Veivakalougatataki, Yalo ni Beitaki Leave a comment


text:
- Vakatekivu 1:1-2
E na ivakatekivu sara a sa tiko na vosa, a tiko kei na Kalou (Elohim) na vosa, baleta na vosa ga na Kalou (Elohim). 02 E vaka kina na ivakatekivu vua na Kalou (Elohim) 03 Na veika kece a bulia o Koya, ia ke sega o Koya, ke a sega ni buli e duabulu na kabuli. 04 Na bula e tiko Vua; ia na bula e vu ni rarama vei ira na tamata. 05 Na rarama a qai rama tiko e na butobuto, ia na butobuto a sega ni kinoca rawa.
-Joni 1: 1-5
Aleluya, Vakavinavinaka Vua na TURAGA (Yahweh) mai Lomalagi: vakavinavinaka Vua e na veivanua cecere,
Vakavinavinakataki Koya, o kemuni na Nona Agilosi.
Vakavinavinakataki Koya o kemuni kece na Nona Dauniveiqaravi,
Vakavinavinaka Vua, na matanisiga kei na vula,
Vakavinavinaka Vua o kemuni na kalokalo serau,
Vakavinavinaka Vua o kemuni mai na dela ni Lomalagi cecere,
Ka vaka kina e na wai e ruku ni lomalagi,
Laivi ira me ra vakavinavinakataka na yaca ni TURAGA (Yahweh),
Baleta a tauca na lewa, era qai buli kina,
Sa vakataudeitaki ira o Koya, me tawa mudu ka tawa mudu,
Ka virikotora na Nona lewa e na sega ni kena itinitini
-Same 148: 1-6
Wilika Talega Ke Rawa
Same 102: 25-28, 139: 13-18,


text:
-
Recent Posts
Recent Comments
Archives
Categories
Meta
Tag Archives: Atama kei Ivi
Wase 5 – Na Rai ni Kalou me Baleta na Bula
“A cava na nomudou bula?” (Jemesa 4:14) “Eda sega ni raica na veika ena kedra ituvaki, eda raica ga na veika ena keda ituvaki.” (Anais Nin) Na ivakarau ni nomu raica na nomu bula ena bulia na ibulibuli ni nomu … Continue reading
Posted in Fijian books, Fijian Christianity, Fijian language Tagged Atama kei Ivi, Bula Sa Bera Mai, Dauloloma, Dauveiqaravi, E Kaya na iVola tabu, iTalanoa ni Taledi, iTovo ni Bula, iVola Tabu, Kena iVakatawa, Malumalumu, Na Bula e Vakainaki, Na iNaki, Na Kalou, Na Nomu Bula, Na Nona Yalodina, Na Rai ni Kalou me Baleta na Bula, Na Yalayala, Sa Yalataka na Turaga, Sa Yalo Dina na Kalou, Soqo ni Marau, Taqomaka na iSolisoli ni Kalou, Vakatakarakara, Valataki Vanua, Veimaliwai, Veivakacaucautaki, Veivakatovolei Leave a comment


text:
“Au a nanuma tale na oca kecega, kei na cakacaka dodonu kecega, ni sai koya oqo sa vuvutaki kina e dua na tamata maivua na kai nona.” (Dauvunau 4:4)
“Na tamata ka sega na inaki ena nona bula, sa vaka e dua na waqa sa sega na kena ivocevoce.” (Thomas Carlyle)
E vakatulewataka tu na bula ni tamata yadua e dua na ka. Ena gauna sara ga oqo, e rawa ni vakatulewataka tu na nomu bula e dua na leqa, se dua na nuiqawaqawa, se dua na ka e dodonu mo cakava vakatotolo. Ko na rawa ni vakauqeti tiko mai ena dua na leqa ko a sota kaya beka, se ena dua na ka ko rerevaka, se dua na vakabauta ko katona lo tu. E rawa ni drau se udolu sara na veika duidui e vakatulewataka tiko na nomu bula, ia, oqo ga e lima na ka duidui ka da dau sotava wasoma:
E vuqa e vakatulewataka tu na nodra bula na yalo ni beitaki. Era bulataka na nodra bula taucoko ena dro mai na veivutuni, kei na vunitaka voli na nodra madua. Na tamata ka ra luvuci tu ena yalo ni beitaki, e vakatulewataka tu na nodra bula na vakanananu ni veika e sa yaco oti. Era vakatara na veika sa oti, me vakatulewataka na veika e se bera ni yaco, ka ra totogitaki ira tiko ga vakai ira ena nodra drotaka se levea voli na bula vakacegu kei na bula sautu. Ena nona a caka cala ko Keni, na yalo ni beitaki ka kauta voli, e a qai gutuva na kena isema vua na Kalou; ka a qai kaya na Kalou vua, “Ko na veidroyaki ka tiko sese e vuravura.” (Vakatekivu 4:12) Na vosa oya e rawa ni tukuni me baleta na nodra bula e vuqa ka ra bula tu e daidai – era sa lako vakaveitalia voli ena ilakolako ka sega na kena inaki.
O keda, eda vua ni noda veigauna sa sivi yani, ia sa sega ni dodonu me da vakabobulataki tiko ena veika sa sivi oya. Na veika e a yaco vei iko eliu, ena sega ni tarova na inaki ni Kalou ena nomu bula. E a veisautaka na Kalou e dua na daulaba, na yacana ko Mosese, me dua na iliuliu, ka vakakina e dua na tamata dadatuvu, ko Kitioni na yacana, me dua na tamata qaqa, ka sa rawa talega Vua me cakava na veika veivakurabuitaki ena nomu bula sa vo. E dua na ka e dau taleitaka me cakava na Kalou, oya me solia vei keda e dua na itekitekivu vou. E kaya vei keda na Daunisame, “Sa kalougata ko koya sa bokoci na nona ivalavala ca, ka sa buluti na nona caka cala.” (Same 32:1-2)
E vuqa e vakatulewataka tu na nodra bula na cudru kei na veisevaki. Era kukube dei tu ki na mavoa ni yalodra, ka ra sega ni via guilecava. Ni dodonu me ra vakasaqara na vakacegu ena nodra soli veivosoti, era sa qai vakaqaqacotaka voli ga ena nodra vakanananu na veika e a vakavuna na mavoa ni yalodra. Eso vei ira oqo, era dau sogosogo ka katona ki lomadra na nodra cudru, ka so tale, era rawa ni kacabote ka ceburaka na nodra cudru vei ira tale na so. Na ivakarau ruarua oqori e vakalevutaka na leqa ka sega ni vukea na nodra bula.
Na veisevaki e dau veivakamavoataki vakalevu cake vei koya e veisevaki, ka lailai sobu vei koya e sevaki. Ni sa oti makawa yani na ka e a vakavuna na nomudrau veimaliwai ca, ka sa la’ki tomana tale na nona bula ko nomu itokani, ko sa qai buebue voli ena nomu rarawa kei na mavoa ni yalo, mo vakananuma tikoga na nona cala na wekamu kei na nomu donu o iko.
Rogoca vinaka oqo: ko ira era vakamavoataka na yalomu ena gauna eliu, ena sega ni rawa me ra tomana tikoga na nomu vakamavoataki, vakavo ga kevaka ko katona tikoga na mavoa oqori ena nomu sevaki ira. Na veika sa oti, e sa oti. E sega ni dua na ka ena rawa ni veisautaka. Ko vakamavoataki iko tikoga vakai iko ena nomu katona tiko na nomu rarawa. Kevaka ko gadreva na veisereki, mo vuli mai na ka sa oti ka gutuva vakadua na wa ka vesuki iko tu ki na ka oya. E kaya na iVola Tabu, “Ni sa vakamatea na tamata lialia na yaloca, a sa vakarusai koya sa sega ni vuku na vuvu.” (Jope 5:2)
E vuqa e vakatulewataka tu na nodra bula na yalo e rerere. Na rerere oqori e rawa ni vu mai ena dua na ka vakadomobula era a sota kaya, se mai na vakanuinui cala, mai na susu ena dua na vuvale ka a vakayacori kina na vakatulewa kaukauwa, se ena dua na itovo ni bula ka ra a sucu vata mai. Se vu vakacava na rerere oqori, ko ira era bulataka na bula vakaoqori, era dau calata e vuqa na ka ni veivakalougatataki baleta na nodra rerevaka na sasaga yani ki na vuravura levu. Era dau gadreva me ra tiko ga vakamalua, ka kua ni vakasaga e levu na ka e rawa ni vakavu leqa vei ira.
E veivakabobulataki na rerere, ka na tarova na nomu sotava na inaki ni Kalou ena nomu bula. Kevaka ko via sereki mai na veivakabobulataki oqori, e dodonu mo vorata ena nomu vakaiyaragitaki iko ena vakabauta kei na loloma. Na iVola Tabu e kaya, “Sa sega ni tu vata na rere kei na loloma; ia sa biuta tani na rere na loloma levu sara; ni sa tiko vata na rere kei na yaluma. Ia ko koya sa rere, sa sega ni levu sara na nona loloma.” (1 Joni 4:18).
E vuqa e vakatulewataka na nodra bula na gadreva na iyau vakavuravura. Ena nodra gadreva me ra taukena na ka, sa yaco kina me sa ka taudua era vakaliuca ena nodra bula. Na gagadre ni via taukena na veika vakavuravura, e yavutaki ena nanuma cala ni na kauta mai na bula marau, ka ra na dokai kina, ka na qai vakataudeitaka na nodra bula. Ia, na nanuma e tolu oqori e sega ni yavutaki ena dina. Na marau ka solia na iyau vakavuravura e sega ni tudei. E dua na ivosavosa: “rekirekitaki waqa vou,” e dau tukuni ni da dau marautaka na iyaya vou, ia ni sa oti e vica na gauna, e sa seyavu yani na marau oqori ka da sa vaqara tale e dua na iyaya vou cake, ka levu cake, se vinaka cake, me sosomitaka na iyaya oya.
Na nanuma ni ko na dokai vakalevu cake kevaka ko taukena e dua na ka talei, e yavutaki talega ena ka e sega ni dina. Na veidokai dina e sega ni vakatau ena veika ko taukena, ka ni kaya na Kalou, na veika talei duadua ena noda bula, e sega ni ka e taukeni.
Na nodra nanuma e vuqa me baleta na ilavo kei na bula sautu e rawa ni solia vei ira, sa yavutaki talega ena nanuma cala. Na ilavo, e rawa ni vakayali vakasauri mai na veika eso e dau yaco ka sega ni dua e tarova rawa. Na bula sautu dina e rawa ga ni ko kunea ena iyau ka sega ni rawa me butakoci mai vei iko – oya na nomudrau veiwekani kei na Kalou.
E vuqa e vakatulewataka na nodra bula na gadreva na veivakadonui.
Era vakatara me vakatulewataka na nodra bula na veivakadonui mai vei ira na nodra itubutubu, watidra, luvedra, nodra qasenivuli, se nodra itokani. E vuqa, ni ra sa tamata bula mai, era se vaqara tikoga na veivakadonui mai vei ira na nodra itubutubu. Eso tale, era dau leqataka na nodra nanuma na nodra icaba, ka sa vakatulewataka voli na nodra bula na veivakadonui ni nodra itokani. E dau kainaki ni ko ira era dau vakamumuri tu vei ira na ilawalawa levu, era na la’ki yali ga e loma ni ilawalawa oya.
Au sega ni kila na sala kece ki na bula sautu, ia e dua na ka au kila, oya, ni sa dua na sala ki na rusa na noda via vakalomavinakataka na tamata kecega. Kevaka eda bobula ki na nodra nanuma na tamata, e sega ni ka ni vakatitiqa ni da na calata na inaki ni Kalou ena noda bula. E a kaya ko Jisu, “Sa sega e dua na tamata sa qarava rawa e le rua na turaga.” (Maciu 6:24)
E levu tale tu na veika ka rawa ni vakatulewataka na nomu bula, ia era la’ki tini kecega ena bula gogo, bula lomaocaoca, kei na bula e sega ni vakaibalebale.
Na ilakolako oqo, ka kena dede e 40 na siga, ena vakaraitaka vei iko na sala mo bulataka kina e dua na bula e vakaibalebale – e dua na bula ka na vakatulewataki, tuberi, ka dusimaki mai na inaki ni Kalou. E sega ni dua tale na ka e bibi cake mai na nomu kila na inaki ni Kalou ena nomu bula, ka sega ni dua talega na ka ena sosomitaka rawa na nomu sega ni sotava na inaki oqori – sega ni bula sautu, se iyau vakavuravura, se na dokai, se na marau. Ni yali na inaki oqori, ena sega na ibalebale ni bula, ena sega na idusidusi me dusimaka na ka me da cakava, ka sega ni vakaibalebale na veika eda cakava. Sa na ka wale ga na bula, sa na beci ka sega ni vakamareqeti.
NA YAGA NI BULATAKA NA BULA E VAKAINAKI
E lima na yaga ni bulataka e dua na bula ka tiko na kena inaki:
Ni ko kila na inaki ni nomu bula, e solia na ibalebale ki na nomu bula. Eda a buli me vakaibalebale na noda bula. Oqo na vuna ka ra dau goleva kina e vuqa, na veivakavuvuli se vakabauta tani eso, me vaka na daurairai se luveniwai, me ra kunea kina na ka era vakasaqara tiko. Ni vakaibalebale na bula, eda rawa ni vosota kina na veika dredre kecega; ia ke sega na ibalebale se inaki ni bula, ena dredre na noda dauvosota.
E dua na cauravou e a vola, “Au dau vakila ni sega na kequ yaga baleta ni’u sasaga tiko me’u bau vinaka ena dua na ka, ka’u qai sega mada ga ni kila rawa na cava au saga tiko. Au sa sega ni kila se cava me’u cakava me veisau kina na noqu bula. Ena dua beka na siga, kevaka au sa kunea na inaki ni noqu bula, au sa na qai kila ni’u sa tekivu bula dina.”
Ni sega na Kalou ena noda bula, sa sega na inaki ni bula; ia ni sa sega na inaki ni bula, sa sega ni vakaibalebale na bula. Ni sa sega ni vakaibalebale na bula, sa sega na ka e bibi ena noda bula, ka sa sega na ka me da vakanuinui kina. Ena iVola Tabu, e vuqa era tukuna na kena sa sega na ka me ra vakanuinui kina. E a vosa kudrukudru na parofita ko Aisea ni a kaya, “Ia koi au ka’u a kaya, sa sega ni yaga na noqu oca, ka’u sa vakaotia wale na noqu kaukauwa ka sa sega dina ni yaga.” (Aisea 49:4) Ko Jope e kaya vakaoqo, “Sa ka totolo na noqu siga ka berabera na nonai talitali na dautali sulu. A sa vakaotia ka sega na ka me’u nuitaka.” (Jope 7:6) E kaya tale ko Jope, “Au sa sega ni via bula tikoga: mo ni laivi au ga; ni sa ka wale na noqu bula.” (Jope 7:16) Na ka vakaloloma duadua ka rawa ni yaco vua e dua, e sega ni mate, ia sa i koya ga na bula ka sega na kena inaki.
Me vaka ga na kena gadreva na wai kei na cagi na yagomu, sa vaka talega kina na kena bibi na inuinui ki na nomu bula. Eda gadreva na inuinui me da sotava kina na veisiga yadua. Ko Dr Bernie Siegal, e dua na vuniwai ni kensa rogo levu, e kaya ni rawa vua me kila taumada se ko cei vei ira na nona tauvimate ena rawa ni bula mai, ena nona tarogi ira ena taro: “Ko via bula me yacova na yabaki dua na drau?” Vei ira ka ra kila ni tu e dua na inaki ni nodra bula, era vakaio, ka kila kina ko vuniwai ni ko ira oqo, era na rawa ni bula mai ena kedra mate. Kevaka sa tu na inaki ena noda bula, sa na qai basika na inuinui.
Kevaka ko sa dau vakila ni yali na inuinui mai na nomu bula, kakua ni yalolailai! Eso na veisau veivakurabuitaki e sa na vakarau yaco ena nomu bula ena nomu tekivu bulataka na bula ena kena inaki dina. E kaya na Kalou, “Ni’u sa kila koi au na nanuma ni yaloqu e na vukumudou, sa kaya ko Jiova, na nanuma mo dou vinaka, ka sega ni ca, ka me’u solia vei kemudou nai nuinui vinaka ni gauna emuri.” (Jeremaia 29:11). Ena so beka na gauna, ko na nanuma ni sa rui dredre na veika ko sota kaya tiko, ia na iVola Tabu e kaya, “Ia vei Koya, sa rawata me cakava na ka sa uasivi cake vakalevu sara e na ka kecega eda sa kerea se vakasama kina, me vaka na kaukauwa sa cakacaka yaco e na lomada.” (Efeso 3:20)
Ni ko kila na inaki ni nomu bula, ko na sereki mai na veika ka vakaosoosotaka tu na nomu bula. Na inaki oqori ena vakatulewataka na veika ko na cakava, kei na veika mo na kua ni cakava. Ko na vakayagataka na inaki oqori mo digitaka kina na veika cava soti e bibi, kei koya e sega ni bibi ka dodonu me vakanadakui. Ni ko vakarau vakatulewa ena dua na ka se itavi, mo taroga taumada: “Ke’u cakava oqo, ena vukei au beka me’u sotava e dua vei ira na inaki ni Kalou me baleta na noqu bula?”
Ke sega tu na inaki matata ena nomu bula, ena sega na yavudei mo vakatulewataka kina na veitavi mo qarava, se na nomu vakayagataka vakavuku na nomu gauna kei na nomu iyau. Ena yavutaki tu ga na nomu vakatulewa ena draki ni bula ko sota kaya tiko ena gauna ko ya, se ena nomu kuitaki voli ga ena veika dredre ka tara tu na nomu bula, se ena nomu lomaocaocataka tu na veika tale eso ka dau basika mai.
Ko ira ka ra sega ni kila na inaki ni nodra bula, e sa rui dau sivia na itavi era via qarava, ka dau vakavuna na lomaocaoca, na oca kei na dredre ni bula. E sega ni rawa me da qarava kece na itavi era gadreva vei keda ko ira na tamata. Na noda gauna e rauta wale sara ga me caka kina na cakacaka ni Kalou. Kevaka eda sa tataqea dredre na vakacavari ni veitavi eda qarava tiko, sa kena ibalebale ni sa rui sivia na itavi eda via qarava mai na kena levu e lesia vei keda na Kalou. (De sa rui levu talega na noda sara TV!) Ni da bulataka na inaki dina ni noda bula, e rawarawa kina na bula ka lailai na lomaocaoca. E kaya na iVola Tabu, “E dua sa vakavutuniyautaki koya, ka sa sega na nona ka; sa dua tani sa vakadravudravuataki koya, ka sa levu tu ga na nonai yau.” (Vosa V’balebale 13:7) Na bula ka vakainaki e solia talega na vakacegu ni yalo: “Ko koya sa lomadei vei Kemuni, ko Ni na vakacegui koya dina sara: ka ni sa vakararavi vei Kemuni.” (Aisea 26:3)
Ni ko kila na inaki ni nomu bula, ena vakataudeitaka na nomu vakanamata ga ki na veika e bibi. Ena vakasoqona vata na nomu sasaga kei na nomu kaukauwa, ka vakanamatataka taucoko ki na veika e bibi taudua. Ko na yaga vakalevu cake, ni ko na digidigi ga ena ka e bibi. Sa itovo tudei ni bula vakayago me da kuitaki rawarawa ena veika ka sega ni bibi. E vuqa era bulataka na nodra bula me vaka na iwiriwiri ni cagi: sa dua na ka na totolo ni nodra cowiri ni liwa mai na cagi, ia era sega ni toso mai na vanua ka ra toka kina.
Ke sega na inaki matata ena nomu bula, ena veiveisau tu ga na veika ko goleva: na nomu cakacaka, na nomu veimaliwai, na valenilotu ko lakova, kei na veika tale eso ko qarava – ni ko nuitaka tiko ni na kauta mai na vakacegu ka vakatawana na lala ni nomu bula na veiveisau oqori. Ena so na gauna ko sa na nanuma, “ E sa na qai wali beka eke na noqu leqa,” ia e sega ni dau walia na leqa dina, o koya na kena sega tu kina na inaki ena nomu bula.
E kaya na iVola Tabu, “O koya mo dou qai kakua ni sesewa, mo dou kila ga na loma ni Turaga.” (Efeso 5:17) Na kaukauwa vuni ni kena vakasoqoni vata e dua na ka, e rawa ni da raica ena rarama ni cina. Kevaka eda vakasamataka e dua na cina ka sega ni vakaqiqotaki me vakasoqoni vata na kena rarama, e sega na kena kaukauwa se katakata; ia e rawa ni toroi cake na kena kaukauwa kei na kena katakata kevaka e vakaqiqotaki ka vakasoqoni vata na kena serau. Ni vakayagataki na iloilo ni vakalevutaki ka, me vakaqiqotaka ka vakasoqona vata na rarama ni matanisiga, sa rawa ni vakama na pepa se co madu. Ena gauna oqo, e sa tu na misini ka vakaqiqotaka ka vakasoqona vata na kaukauwa ni cina (laser beam), me musuka na kaukamea.
E sega ni dua na ka e rawa ni vakatauvatani kei na maucokona ni bula e bulataki taucoko ena inaki e a buli kina. Ko ira na turaga kei na marama ka ra cau vakalevu duadua ena vakatoroicaketaki ni bula ni tamata e vuravura, e kilai ni ra a bulataka na itovo ni bula vakaoqo. E dua vei ira oqori ko Paula na apositolo, ka tukuni ena kena itukutuku ni a vakatetea na lotu vaKarisito ena vuqa na vanua ena matanitu vakaRoma. Na nona kaukauwa vuni e kunei ena nona bulataka na bula e vakaqiqotaka ka vakasoqona vata na nona igu taucoko, me rawa ni sotava kina na inaki ni nona bula. E kaya ko Paula, “Au sa guilecava na veika sa sivi, ka‘u sa kakavaki me‘u tadolova na ka ki liu.” (Filipai 3:13)
Kevaka ko gadreva me vakavuana na nomu bula, mo bulataka taucoko ena nomu vakasoqona vata na nomu igu kei na nomu sasaga. Kua ni tovolea mo cakava taucoko. Vakaqiqotaka na nomu veiqaravi, ka kitaka ga na veika e yaga taudua. Kua ni nanuma ni kevaka ko sa osooso tiko, e kena ibalebale ni ko sa yaga tiko. E rawa ni ko osooso tu, ka sega ni vakainaki na nomu osooso, ia me ka ni cava? E kaya vei keda ko Paula, “O koya me da qai lomavata e na ka oqo, oi keda kecega sa matua e na lotu.” (Filipai 3:15)
Ni ko kila na inaki me baleti iko, ena vakauqeta tiko na nomu bula. Na inaki e dau vakasucuma na gumatua. E sega ni dua na ka e rawa ni veivakauqeti me vaka na inaki e matata. E vakakina ni sega na inaki, ena seyavu talega na gumatua. Ni sega na inaki ni bula, e sa bau dua na cakacaka levu mada ga na duri mai na imocemoce ena veimataka. Na cakacaka ka sega ni vakainaki, ena vakavuna na wawale, na lomaocaoca, kei na tawa marau.
Ni ko kila na inaki ni nomu bula, ena vakarautaki iko ki na bula tawamudu. E vuqa era dau gadreva me ra laiva tu mai na kedra irogorogo ni ra sa takali yani. Ia, e sega ni bibi na ka era na kaya na tamata me baleti iko; e bibi duadua ga na ka ena kaya na Kalou me baleta na nomu bula. Na ka era dau lecava e vuqa, oya, ni veika cecere eda rawata, ena uasiviti mai vei ira era muri mai; ena voroki na noda isausau, guilecavi na keda irogorogo, ka seyavu yani na vosa ni veivakacaucautaki.
E koronivuli, e a inaki tu nei James Dobson me jabeni ni qito tenisi. Sa dua na ka na levu ni nona marau kei na nona dokadoka ni sa la’ki vakataqari tu na nona icocovi ena vatavata ni vakaraitaki cocovi e koronivuli. Ia, ni oti e vica na yabaki, e a qai kurabui ko James ni sa vakau yani na icocovi oya ena meli. E qai rogoca o koya ni a la’ki tomiki mai na kavanibenu na nona icocovi, ena nodra vakavoutaka tiko na koronivuli oya. E qai kayak o James, “ Ni toso tiko na gauna, ena biu kece ena kavanibenu na icocovi eda rawata!”
Sa lekaleka wale na rai nei dua ka bula ga me rawata na rogo kei na kilai. Na tamata vuku, sa i koya e vakatawana na nona gauna me tara cake kina e dua na ka ena tu me tawamudu. Ko a sega ni biu mai vuravura oqo mo nanumi tu ena gauna ko sa takali kina. Ia, ko a biu mai eke mo vakarautaki ki na bula tawamudu.
Ena dua na siga ko na duri ena mata ni Kalou, ka na qai dikeva o Koya na nomu bula, na iotioti ni gauna me veitarogitaki iko kina ni bera ni ko curu yani ki lomalagi. E kaya na iVola Tabu, “Ni da na tu kecega ena mata ni tikotiko ni veilewai ni Kalou….. O koya oqo eda na dui vakatusai keda kecega vua na Kalou.” (Roma 14:10,12) Ia, eda kalougata ni gadreva na Kalou me da rawata na veitarogi oqori, ka sa solia oti kina vei keda na taro eda na tarogi kina. Eda rawa ni kila mai na noda vakawilika na iVola Tabu, ni na tarogi keda o Koya ena rua na taro bibi.
Na imatai, “Na cava ko a cakava me baleta na Luvequ, ko Jisu Karisito?” Ena sega ni taroga o Koya se matalotu cava ko a lewena, se na cava na nomu nanuma ena veika vakalotu. Na ka ga ena bibi Vua, oya, se ko a ciqomi Jisu ena vuku ni ka e a mai cakava ena vukumu, ka ko a vulica mo lomani Koya ka vakabauti Koya? E kaya ko Jisu, “Oi au na sala, kei na vu-ni-dina kei na vu-ni-bula; sa sega ni torovi Tamaqu walega e dua na tamata, ena vukuqu ga.” (Joni 14:6)
Na ikarua ni taro: “Na cava ko a cakava me baleta na isolisoli kece ka’u a solia vei iko?” Na cava ko a cakava ena nomu bula me baleta na isolisoli taucoko, na taledi, na katuba kece ka a dola vei iko, na kaukauwa, na veitokani, kei na iyaya kece ka solia vei iko na Kalou? Ko a vakayagataka ena inaki ka a buli iko kina na Kalou, se ko a vakayagataka me yaga ga vei iko ?
Sa inaki ni ivola oqo, me vakarautaki iko mo sauma rawa na taro e rua oqo ena siga oya. Na imatai ni taro, ena vakatulewataka na vanua ko na lako kina ni sa cava na nomu bula e vuravura; kei na ikarua ni taro, ena macala kina na cava ko na vakaogai iko tiko kina ena vanua ko na lako kina. Ni ko sa wilika oti na ivola oqo, ko sa na vakarautaki tu mo sauma na taro ruarua oqori.
KA 3 NI SIGA
VAKANANUMA VOLI NA INAKI NI NOQU BULA
Tikina me Vakananumi: Na bulataka na bula vakainaki e sala ki na vakacegu.
Tikina Koula: “Ko koya sa lomadei vei Kemuni, ko Ni na vakacegui koya dina sara, ka ni vakararavi vei Kemuni.” (Aisea 26:3)
Taro mo Taroga: Na cava era na kaya na wekaqu kei ira na noqu itokani ena vuku ni ka e vakatulewataka tu na noqu bula? Na bula vakacava au via bulataka?